Are Søberg

Are Søberg (født 1983) er en norsk finansmann og internettpersonlighet som er kjent for Facebookprofilen «Sløseriombudsmannen» som har som erklært formål å granske «hvordan byråkrater og politikere sløser bort dine skattepenger». Facebook-profilen hadde i 2022 over 90 000 følgere. Søberg er kritisk til det han oppfatter som statlig kontroll av kunstfinansieringen i norsk kulturpolitikk.

Liv og virke 
Søberg har en bachelorgrad i bedriftsøkonomi fra Brigham Young University (2006), og har siden gjennomført en videreutdanning gjennom nettstudium ved Imperial College London. 
 
Fra 2014 til mars 2021 var «Sløseriombudsmannen» en anonym Facebookkonto. Det ble lagt ut flere innlegg om mange ulike former for offentlig pengebruk som tegn på «sløsing». Det var imidlertid omtale av statsstøtte til scenekunst, særlig gjennom Norsk kulturråd, som førte til mest engasjement og kritikk, siden scenekunstnere oppfattet omtalen som trakasserende, latterliggjørende og sjikanerende. Søberg ble spesielt kritisert for å ikke ha moderert kommentarfeltene på siden. Etter at han ble invitert på et innspillsmøte til Ytringsfrihetskommisjonen, trakk Begard Reza seg fra kommisjonen i protest og kulturorganisasjoner skrev opprop mot invitasjonen.

I 2021 satte kunstneren Morten Traavik opp et scenespill «Sløserikommisjonen» basert på Facebook-innleggene til Sløseriombudsmannen.

Fra og med august 2021 ble Søberg engasjert som kommentator i Nettavisen for å skrive om offentlig ressursbruk.

Søberg har vært listekandidat til fylkestinget for partiet Liberalistene.

Referanser

Eksterne lenker 
 
 
  Artikler av eller om Søberg i Nettavisen

Norske internettpersonligheter